Publication: Magyar Közlöny
Issue: MK-1998-2 (Year: 1998, Number: 2)
Era: 1990-2004
Section: A 27/1996. (X. 4.) FM rendelet melléklete az alábbiak
Paragraph Index: 94

2. A tartós tejterméket gyártó mester 2.1. Szakmai gyakorlati követelmények Legyen képes a következőkre: — a tartósított tejtermékek feldolgozási feladatainak önálló ellátása, — a tejipari melléktermékek feldolgozási feladatainak ellátása, — az ultrapasztőrözött termékek technológiai műveleteinek elvégzése, — az ultrapasztőrözött termékek gyártása az érvényben lévő törvényes rendelkezések szerint, — a részletes vízelvonással tartósított (sűrített) termékek technológiai műveleteinek elvégzése, — a részleges vízelvonással tartósított (sűrített) termékek gyártása az érvényben lévő törvényes rendelkezések szerint, — a teljes vízelvonással tartósított (hengerszárított, porlasztva szárított) termékek technológiai műveleteinek elvégzése, — a teljes vízelvonással tartósított (hengerszárított, porlasztva szárított) termékek gyártása az érvényben lévő törvényes rendelkezések szerint. Ezek során tudja: — elvégezni a tej tisztítását (különböző módokon), — elvégezni a fölözést, zsírtartalom beállítást, beállítani, biztonságosan üzemeltetni a fölözőgépet, valamint elvégezni a tisztítás, csírátlanítás műveleteit, a dobiszap kezelését, — elvégezni az ultrapasztőrözést, beállítani, üzemeltetni az ultrapasztőröző berendezést, — elvégezni a tisztítást, csírátlanítást, biztosítani a vonal aszeptikusságát, — megoldani a karantén tárolást, elvégezni a karantén tárolás alatti mikrobiológiai vizsgálatokat, — elvégezni a besűrítést, szükség esetén a kristályosítást, biztonságosan üzemeltetni a berendezéseket, elvégezni a tisztítást, csírátlanítást, — beállítani a szárítási paramétereket, elvégezni a szárítást, megoldani a tisztítást, csírátlanítást, — megoldani az instantizálást (lehetőség szerint). 2.2. Szakmai elméleti követelmények Ismerje a következőket: — a tartósított termékek szerepe a kereskedelemben és a háztartásban; az ultrapasztőrözött soványtej, a sovány tejpor és a tejfehérje koncentrátum szerepe az egészséges táplálkozásban, — a tartósított termékek fogalma, csoportosítása, tejiparban alkalmazott tartósítási módok, a részleges és teljes vízelvonás tartósító hatása; vízaktivitás fogalma, — az egyes technológiai műveletek elméleti alapjai (fölözés, homogénezés, pasztőrözés, ultrapasztőrözés, besűrítés, kristályosítás, szárítás, instantizálás) hatása az alapanyagra és/vagy a késztermék minőségére, hibái, a hibák megelőzésének módjai, — az aszeptikus technológiai vonal fogalma, biztosításának lehetőségei, ellenőrzésének módjai, — a karantén tárolás fogalma, paraméterei, jelentősége, — a karantén tárolás alatt elvégzendő vizsgálatok, azok értékelése, a következtetések levonása, — a besűrítés célja, módja, — a sűrített termékek gyártása, — a szárítás elmélete, gyakorlati megoldásai, az új szárírási technológiák (Jet-Spray, Sonus szonikus szárító, habszárító, Con-Ball szárító stb.), — porított termékek gyártása.

Source: https://magyarkozlony.hu/hivatalos-lapok/3095830e5a2717b6fef4d87fd6b8f37ac033eb29/dokumentumok/cbdef739fc236a1e74e45c3e21c623f1622875f4/letoltes